Ο Ιωάννης του Ουόρκεστερ αναφέρει ότι ο Κνούτος έστειλε τα δύο μικρά παιδιά στον βασιλιά της Σουηδίας με την ελπίδα να τα σκοτώσει. Όμως ο βασιλιάς Όλαφ Σκότκονουνγκ τα έστειλε στο Κίεβο, στην κόρη του Ιγκεγκέρδη, η οποία είχε παντρευτεί τον Γιαροσλάβ τον Σοφό μεγάλο πρίγκιπα του Κιέβου. Τα δυο αγόρια στην συνέχεια μετακινήθηκαν στην Ουγγαρία, στην οποία ο Έντμουντ πέθανε. Ο Εδουάρδος ο Εξόριστος κατόρθωσε να επιστρέψει στην Αγγλία, αλλά πέθανε λίγες ημέρες μετά την άφιξή του (1057). Ο γιος του τελευταίου, ο Έντγκαρ Έθελινγκ ανακηρύχτηκε -για σύντομο χρονικό διάστημα- βασιλιάς μετά την Μάχη του Χέιστινγκς (1066), αλλά στην συνέχεια αναγκάστηκε να δηλώσει υποταγή στον Γουλιέλμο Α΄ τον Κατακτητή. Αργότερα συμμετείχε σε μια σειρά εξεγέρσεων εναντίον του Γουλιέλμου Α΄ του Κατακτητή, πάντα στο πλευρό του μεγαλύτερου γιου εκείνου Ροβέρτου Β΄ της Νορμανδίας, τον οποίο συνόδευσε στις εκστρατείες του στην Σικελία και στην Α΄ Σταυροφορία.